Ekurhuleni: ‘Enigste metro sonder universiteit’Mzwandile Masina. Foto: Werner Beukes/SAPA Mzwandile Masina, burgemeester van Ekurhuleni aan die Oos-Rand, het ŉ beroep op sakelui gedoen om die bou van ŉ universiteit in Ekurhuleni te ondersteun. Masina het Donderdag die vervaardigings-indaba by Emperors Palace in Kempton Park toegespreek. “Die stad Ekurhuleni is die enigste metro ter wêreld wat nie oor ŉ universiteit beskik nie. Gegewe die nywerheidsaard van die Ekurhuleni-ekonomie is dit nie volhoubaar nie. Ons het ingenieurs en spesialiste in die veld van logistiek en vervaardiging nodig. ŉ Universiteit is nie meer iets waaroor ons moet praat nie – ons moet die reis begin en só ŉ instelling oprig,” het hy gesê. Masina het die behoefte aan vaardigheidsontwikkeling om die vervaardigingsbedryf mee te dryf, beklemtoon. “Ons as die Ekurhuleni-streek sal voorleggings doen by die ANC se nasionale beleidskonferensie oor die universiteit. Dit verg uiteraard deelname van die nasionale departement van hoër onderwys asook ander aandeelhouers landswyd,” het Masina gesê. Hy het bygevoeg dat hy die Mail & Guardian-dinee ter ere van 200 uitmuntende jong Suid-Afrikaners gaan bywoon. Vier van dié 200 is van Ekurhuleni afkomstig. “Ons het ŉ omgewing nodig om vir hierdie talent te sorg en dit te laat groei, en ŉ universiteit is ŉ integrale deel daarvan,” het Masina gesê.